हल्चोकमा नर्सहरू दौडिए
बिरामीको स्वास्थ्योपचारमा सक्रिय भूमिका खेल्ने नर्सहरू शनिबार रंगशालाको ट्रयाकमा देखिए । अस्पतालमा सधैं सेतो ड्रेसकोडमा चौबिसै घण्टा बिरामीको सेवामा तल्नीन नर्सहरू ट्रयाकमा फरक–फरक पोसाकमा थिए ।
काठमाडौं — बिरामीको स्वास्थ्योपचारमा सक्रिय भूमिका खेल्ने नर्सहरू शनिबार रंगशालाको ट्रयाकमा देखिए । अस्पतालमा सधैं सेतो ड्रेसकोडमा चौबिसै घण्टा बिरामीको सेवामा तल्नीन नर्सहरू ट्रयाकमा फरक–फरक पोसाकमा थिए ।हल्चोकस्थित सशस्त्र प्रहरी बलको एपीएफ रंगशलामा उनीहरू भेला भएका थिए त दौड्नका लागि । प्रथम नर्सेस एथलेटिक्स मिट भएकाले उनीहरू दौड्न पनि त्यत्तिकै उत्साही थिए ।राजधानीका विभिन्न ९ अस्पतालका झन्डै २ सयभन्दा बढी नर्सले दौडमा सहभागिता जनाए । ‘स्वस्थ रहनु नै दौड्नु’ भन्ने नारासहित डा. खगेन्द्र स्पोर्ट्स फाउन्डेसनले एथलेटिक्स मिट गरेको थियो । मिटमा ५ विधामा प्रतिस्पर्धा गराइएको थियो । त्यसमा वीर अस्पतालकी सुक्दिकी शेर्पाले दोहोरो स्वर्ण जितिन् । उनले १ सय र ४ सय मिटर दौडमा स्वर्ण जितेकी हुन् । उनले २.५ किलोमिटर दौडमा पनि कांस्य जित्दै तीन पदकको हकदार भइन् । सुक्दिकीले १ सय मिटर दूरी १७.९८ सेकेन्डमा पूरा गरिन् । पाटन अस्पतालकी कोकिला राउत दोस्रो र सविना महर्जन तेस्रो भए । ४ सय मिटर दूरी पार गर्न सुक्दिकीले १ मिनेट २८.७२ सेकेन्ड लगाइन् । एमसीभीटीसीकी दीपिका राईले रजत र नेपाल क्यान्सर अस्पतालकी युमा राईले कांस्य जिते । २ सय मिटर दौड ३७.५६ सेकेन्डमा पूरा गर्दै अल्काकी सरस्वती विजेता भइन् । पाटनकी कोकिला दोस्रो र ओमकी सीता धामी तेस्रो भए ।स्वयम्भू परिक्रममा गराइएको २.५ किलोमिटर दौडमा एमसीभीटीसीकी दीपिका राईले स्वर्ण, नेपाल प्रहरी अस्पतालकी खुशी हिराचनले रजत र सुक्दिकीले कांस्य जितेका थिए । ब्लु क्रसको आन्तरिक १ सय मिटर दौडमा राजन थापा, पोखरीप्रसाद ढकाल र सन्दीप रन्जितकार पहिलो तीन स्थानमा विजयी भए । पूर्व खेलाडी तथा प्रतिष्ठानका अध्यक्ष डा. खगेन्द्रबहादुर श्रेष्ठले विजेतालाई पुरस्कृत गर्दै सबैलाई व्यावसायिक खेलाडी बन्न नसके पनि स्वस्थ रहन दौड आवश्यक रहेको सुनाए ।एकदिने मिट भए पनि उत्साहजनक सहभागिताले यसलाई निरन्तरता गर्न उर्जा थप्ने फाउन्डेनका महासचिव रजत श्रेष्ठले बताए । 